துண்டு என்பது துண்டிக்கப்பட்டதாம். துண்டு, துணி, துணுக்கு என்பவை எல்லாம் துண்டிக்கப்பட்டவையே. கூட்டத்தில் இருந்து ஒன்றை ஒதுக்குதல் துண்டித்தலாகச் சொல்லப்படுவதை அறிக. சின்னஞ்சிறு செய்திகள் துணுக்கு என இந்நாள் பெருக வழங்குதல் நினைவு கூரத்தக்கது. திக்கு – சொல் வெளிப்பட முடியாத நிலை. முக்கு – மூச்சு வெளிப்பட முடியாத நிலை. அவன் திக்குமுக்காடிப் போனான் என்பது வழக்கு. திக்கு முக்காடுதல் அச்சத்தால் நிகழ்வதாம். திக்குதல் திணறுதல் என்பது காண்க. திக்கிப் பேசுதல், திகைப்பு வருதல் என்பவைக்கெல்லாம் அச்சமே அடிப்படையாம். உடற்குறையால் வருவதாயின் அச்சத்தின் பாற் படுவதில்லையாம். அவர்க்கு அச்சமும் கூடின் “ உள்ளதும் போயது நொள்ளைக் கண்ணா” என்னும் பழமொழிக்கு மெய்ப்பாகும்.